Ofbeldi á öldruðum er dulinn vandi, segir yfirmaður greiningadeildar ríkislögreglustjóra. Deildin hefur birt skýrslu um málefnið. Hann segir að vekja þurfi þjóðfélagið til vitundar um vandann.
Í skýrslunni sem birt var í gær segir að ofbeldi gegn öldruðum sé hulinn vandi og að birtingarmyndir geti verið ólíkar. Þá sé mikilvægt að hafa í huga að vanræksla getur flokkast sem ofbeldi líkt og skortur á virðingu fyrir reisn og sjálfsákvörðunarrétti viðkomandi. Runólfur Þórhallson aðstoðaryfirlögregluþjónn og yfirmaður greiningadeildar Ríkislögreglustjóra segir að gera þurfi rannsóknir hérlendis, auka þurfi samvinnu lögreglu, heilsugæslu, félagsþjónustu og dvalar- og hjúkrunarheimila:
Vitundin mætti vera betri og síðan segja rannsóknir okkur það að aldraðir tilkynna síður um ofbeldi til lögreglu og til annarra. Það er alveg klárlega dulinn vandi og þess vegna er mikilvægt að við tölum um þetta og reynum að vekja samfélagið allt til vitundar um þetta.
Segir Runólfur. Nokkrar rannsóknir tengdar ofbeldi gegn öldruðum hafa verið gerðar hér og vísað er í skýrslunni til rannsókna á Norðurlöndum og tengdar Alþjóðaheilbrigðisstofnuninni. Ein þeirra frá 2017 sýndi að tæp 16 prósent fólks 60 ára og eldra hafði orðið fyrir ofbeldi undanfarið ár. Birtingarmyndir ofbeldis eru margvíslegar eins og líkamlegt og tilfinningalegt ofbeldi en líka fjárhagslegt ofbeldi eins og þegar fé er svikið út úr eldra fólki og vanræksla eins og þegar aldraðir fá ekki umönnun eða eru vannærðir. Allt ofbeldi á að tilkynna til lögreglu. Á vef lögreglunnar er hægt að tilkynna brot rafrænt.